ಚಾಮರಾಜನಗರ ಆಕ್ಸಿಜನ್ ದುರಂತ: ತನಿಖಾ ಸಮಿತಿ ಕಚೇರಿ ಸ್ಥಳಾಂತರಕ್ಕೆ ಒತ್ತಾಯ ಚಾಮರಾಜನಗರ: ಆಕ್ಸಿಜನ್ ದುರಂತ ಸಂಬಂಧ ತನಿಖೆ ನಡೆಸಲು ಮೈಸೂರಿನಲ್ಲಿ ಆರಂಭಿಸಿರುವ ಸಮಿತಿಯ ಕಚೇರಿಯನ್ನು ಚಾಮರಾಜನಗರಕ್ಕೆ ಸ್ಥಳಾಂತರಿಸುವಂತೆ ಎಸ್ಡಿಪಿಐ ಜಿಲ್ಲಾ ಘಟಕ ಮನವಿ ಸಲ್ಲಿಸಿದೆ. ಮೈಸೂರಿನ ಜಲದರ್ಶಿನಿಯ ಆವರಣದಲ್ಲಿರುವ ತನಿಖಾ ಆಯೋಗದ ಕಚೇರಿಗೆ ಪಕ್ಷದ ಜಿಲ್ಲಾಧ್ಯಕ್ಷ ಕಲೀಲ್ ಉಲ್ಲಾ ನೇತೃತ್ವದಲ್ಲಿ ಮನವಿ ಸಲ್ಲಿಸಲಾಯಿತು. ಮೈಸೂರಿಗೆ ಬಂದು ದೂರು ನೀಡುವಂತೆ ಅಥವಾ ಅಂಚೆ ಮೂಲಕ ದೂರು ತಲುಪಿಸುವಂತೆ ತನಿಖಾ ಆಯೋಗ ಸೂಚಿಸಿದೆ. ಆದರೆ ಚಾಮರಾಜನಗರ ಜಿಲ್ಲೆಯ ಬೇರೆ ಬೇರೆ ತಾಲ್ಲೂಕಿನ ಕುಗ್ರಾಮಗಳಲ್ಲಿ ವಾಸವಾಗಿರುವ ಸಂತ್ರಸ್ತರು ಜಿಲ್ಲಾ ಅಥವಾ ತಾಲ್ಲೂಕು ಕೇಂದ್ರಕ್ಕೆ ಬರುವುದಾದರೂ ಹೇಗೆ? ಸಂತ್ರಸ್ತರು ತಮ್ಮ ದೂರು ಬರೆಸಲು, ಟೈಪ್ ಮಾಡಿಸಲು ಮತ್ತು ಅಫಿಡಿವಿಟ್ ಮಾಡಿಸಲು ತಾಲ್ಲೂಕು ಕೇಂದ್ರ,ಜಿಲ್ಲಾ ಕೇಂದ್ರಕ್ಕೆ ಬರಬೇಕು. ಆದರೆ ಲಾಕ್ ಡೌನ್ ಇರುವುದರಿಂದ ಜಿಲ್ಲಾ ಹಾಗೂ ತಾಲ್ಲೂಕು ಕೇಂದ್ರಗಳಲ್ಲೂ ಸಹ ಟೈಪಿಂಗ್ ಮಳಿಗೆಗಳು ತೆರೆದಿಲ್ಲ. ಅಲ್ಲದೇ ಮೈಸೂರಿಗೆ ಬಂದು ಹೋಗಲು ಯಾವುದೇ ಬಸ್ ವ್ಯವಸ್ಥೆ ಇಲ್ಲ. ಈ ಎಲ್ಲಾ ಕಾರಣಗಳಿಂದ ಸಂತ್ರಸ್ತರು ಅಥವಾ ಸಂಘ ಸಂಸ್ಥೆಗಳು ಆಕ್ಸಿಜನ್ ದುರ್ಘಟನೆಗೆ ಸಂಬಂಧ ದೂರು ನೀಡಲು ಬಹಳ ಕಷ್ಟ ಆಗುತ್ತಿದೆ. ಆದ್ದರಿಂದ ತನಿಖಾ ಆಯೋಗದ ಕಚೇರಿಯನ್ನು ಚಾಮರಾಜನಗರ ಜಿಲ್ಲಾ ಕೇಂದ್ರಕ್ಕೆ ಸ್ಥಳಾಂತರಿಸಬೇಕು. ದೂರು ನೀಡಲು ಹೆಚ್ಚುವರಿಯಾಗಿ ಇನ್ನು ೧೫ ದಿವಸಗಳ ಕಾಲ ಸಮಯಾವಕಾಶ ನೀಡಬೇಕು ಎಂದು ಮನವಿ ಮಾಡಿದ್ದಾರೆ. ಈ ವೇಳೆ ಎಸ್ಡಿಪಿಐ ಜಿಲ್ಲಾ ಪ್ರಧಾನ ಕಾರ್ಯದರ್ಶಿ ಎಂ.ಮಹೇಶ್, ಆಕ್ಸಿಜನ್ ದುರಂತದ ಸಂತ್ರಸ್ತರಾದ ಕೊಳ್ಳೇಗಾಲ ತಾಲ್ಲೂಕಿನ ಮುಡಿಗುಂಡದ ಸಿದ್ದರಾಜಮ್ಮ, ನಂಜದೇವನಪುರದ ಸಂತೋಷ್, ದೊಡ್ಡ ಹೊಮ್ಮದ ರಾಣಿ ಹಾಜರಿದ್ದರು.